b'\n_START_ARTICLE_\nEvo (Lammi)\n_START_PARAGRAPH_\nEvo on kyl\xc3\xa4 Kanta-H\xc3\xa4meess\xc3\xa4 entisen Lammin kunnan alueella, nykyisin osana H\xc3\xa4meenlinnaa. Kyl\xc3\xa4 on tunnettu lukuisista puhtaista j\xc3\xa4rvist\xc3\xa4\xc3\xa4n ja ymp\xc3\xa4r\xc3\xb6iv\xc3\xa4st\xc3\xa4 mets\xc3\xa4luonnosta. Evolla on paljon matkailu- ja virkistystoimintaa, joka liittyy l\xc3\xa4heiseen mets\xc3\xa4luontoon. Alueella sijaitsee muun muassa tunnettu Niemisj\xc3\xa4rven virkistyskalastusalue sek\xc3\xa4 mets\xc3\xa4opetuksen yksikk\xc3\xb6, jossa toimivat H\xc3\xa4meen ammattikorkeakoulu ja H\xc3\xa4meen ammatti-instituutti.\n_START_SECTION_\nEvon retkeilyalue\n_START_PARAGRAPH_\nEvon retkeilyalue perustettiin 1994 Lammin ja Padasjoen alueelle. Evon retkeilyalue koostuu valtion retkeilyalueesta ja luonnonsuojelualueista, H\xc3\xa4meen ammattikorkeakoulun ja H\xc3\xa4meen ammattikorkeakoulun instituutin Evon opetusmetsist\xc3\xa4 sek\xc3\xa4 H\xc3\xa4meenlinnan kaupungin ulkoilumets\xc3\xa4st\xc3\xa4. Kaikkien edell\xc3\xa4 mainittujen alueiden yhteinen pinta-ala on 8 500 hehtaaraia. Alue on vedenjakaja-alueelle tyypilliseen tapaan korkeaa ja korkeusero voi olla jopa 80 metri\xc3\xa4. Evolla on jopa 100 vuotta vanhaa lehtikuusikkoa. Toisaalta siell\xc3\xa4 on my\xc3\xb6s mets\xc3\xa4n sukkession osoittamiseksi poltettua, kulotettua, mets\xc3\xa4\xc3\xa4, mik\xc3\xa4 kuvaa salamaniskusta palanutta aarnimets\xc3\xa4\xc3\xa4 opetustarkoituksessa._NEWLINE_Mets\xc3\xa4opetus on Suomessa alkanut Evolla vuonna 1862. Entinen Evon mets\xc3\xa4opisto, nykyinen H\xc3\xa4meen ammattikorkeakoulun ja H\xc3\xa4meen ammatti-instituutin yksikk\xc3\xb6 sijaitsee valtion mets\xc3\xa4mailla, jonne on perustettu my\xc3\xb6s Evon virkistysalue luontomatkailijoille. Virkitusalueen pinta-ala on noin 4 500 hehtaaria ja siell\xc3\xa4 on ulkoilureittej\xc3\xa4, jotka ovat osa Ilvesvaellus-reitist\xc3\xb6j\xc3\xa4 jatkuen Padasjoen puolelle, jossa on H\xc3\xa4meenlinnan kaupungin mets\xc3\xa4- ja retkeilyalue. Alueella on virkistyskalastusalue, mets\xc3\xa4k\xc3\xa4mpp\xc3\xa4majoitusta, laavuja, nuotionpaikkoja sek\xc3\xa4 paikkoja matkailuvaunuille. Kokonaisuuteen kuuluu Evokeskus, joka toimii tiedotus- ja hallinnointipaikkana. Se sijaitsee kantatie 53:n varrella.'